ተንታኒ ጉዳያት ምብራቕ ኣፍሪቃ ፕሮፌሰር መድሃንዬ ታደሰ፡ "ጅቡቲ ናይቲ ዞባ ዲፕሎማስን ፖሊሲ ጉዳያት ወፃእን ብናይ ደገ ሓይልታት ይዝወር ኣሎ ዝብል ፍርሒ አለዋ" ይብሉ። "እቶም ናይ ደገ ሓይልታት ዝብልዎም ድማ ምስኦም ዘይቃደዉ እዮም። መንግስቲ ሕቡራት ኢሚሬትስ ምስ ጅቡቲ ዘለዎ ቅርሕንቲ ፍሉጥ እዩ። ብደረጃ ቀርኒ ኣፍሪቃ ዝነበረ ናይ ሰላምን ድሕንነትን ኣካይዳ 'ውን ይነቅዕ ኣሎ ዝብል እዩ 'ቲ ቕረታ"። ምንጪ ስእሊ, Getty Images መግለጺ ስእሊ, ፕሬዝዳንት ጂቡቲ ኢስማኤል ኦማር ጉሌህ ፕሮፌሰር መድሃንየ፡ ከይዲ መስርሕ ሰላም ኢትዮጵያን ኤርትራን ምስተጀመረ፡ ምስ ካልኦት ጎረባብቲ ሃገራት እቲ ቐጠና ንዝነበረ ዝምድና ብዘይጎድእ መልክዑ ክኸዉን ምዒዶም ከምዝነበረ ይዛረብ። "እናተዘራረብካ ጥርጣረ ብዘይፈጥር መልክዑ እንተዝኸውን ዝሓሸ እዩ። ምኽንያቱ ጅቡቲ ኣብ መስርሕ ሰላም ሶማልያ ዓብዪ እጃም እዩ ነይርዋ። ኣብቲ ኣንፃር ኣልሸባብ ዝግበር ውግእ እውን ጅቡቲ ናይ ባዕላ ተራ ትፃወት እያ፤ ልክዕ ከም ኢትዮጵያ፣ ኬንያን ዩጋንዳን" ኢሎም። " 'ብናይ ደገ ሓይልታት ዝድፋእን ከባብያዊ ናይ ሓባር ረብሓ ዘጎድእን ኣካይዳ እዩ' ዝብል ናይ ጅቡቲ ስግኣት "ሓቃውነት ኣለዎ" ይብሉ ፕሮፌሰር። ኣብ ዞባ ቀርኒ ኣፍሪቃ ናይ ሕቡራት ኢማራት ዓረብ ኢድ ኣእታውነት፡ ቁጠባውን ፀጥታውን ፀብለልታ መታን ክህልወን ከምዝገበርኦ ዝሕብሩ ፕሮፌሰር መድሃንየ፤ ንብሄራዊ ረብሓ ሃገራት ናይዚ ዞባ ዝሕሉ ፖሊሲ ጉዳያት ወፃኢ የብቕዕ ዶ ይህሉ ዝብል ሕቶ ዝፈጥር ኣካይዳ ምዃኑ ይገልፁ። ሕቶ ጅቡቲ ኣብ ግምት ክኣቲ ዝግበኦ ትኽክለኛ ስግኣት ምዃኑ'ውን እቶም ተንታኒ ይዛረቡ። ጅቡቲ ካብ ቅርሕንቲ ተረባሒት ዶ ነይራ?
